Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 262/04)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 7/2001

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20, I-00187 Roma

Tlf. (39-06) 481 99 68

Fax (39-06) 42 01 31 26

e-post: qualita@politicheagricole.it

2. Ansøgende sammenslutning 2.1. Navn: Consorzio di tutela olio extravergine di oliva "Alto Crotonese"

2.2. Adresse: Piazza Campo, I-88819 Verzino (KR)

2.3. Sammensætning: Producenter/forarbejdningsvirksomheder (x) andet ( )

3. Produktets art: Kategori 1.5 - Fedtstoffer - Ekstra jomfruolie.

4. Varespecifikation (sammenfatning af betingelserne i artikel 4, stk. 2)

4.1. Navn: "Alto Crotonese"

4.2. Beskrivelse: Ekstra jomfruolie med følgende kendetegn:

- farve: strågul - lys grøn

- lugt: fin olivenduft

- smag: let frugtagtig

- paneltest: >= 6,5

- syreindhold i alt, udtrykt oliesyre i vægt: højst 0,7 g pr. 100 g olie

- peroxidtal: max. 14 Meq O2/kg

- oliesyre >= 70 %

- K 232 <= 2

- K 270 <= 0,2

- polyfenoler i alt: >= 100 ppm

4.3. Geografisk område: Området for dyrkning og forarbejdning af oliven til fremstilling af ekstra jomfruolie "Alto Crotonese" omfatter følgende kommuner i provinsen Crotone (regionen Calabria): Castelsilano (til dels), Cerenzia, Pallagorio, San Nicola dell'Alto Savelli (til dels), Verzino. Den nøjagtige geografiske afgrænsning er anført i produktionsspecifikationen.

4.4. Bevis for oprindelse: Dyrkning af oliven i provinsen Crotone går helt tilbage til ca. 2000 år f. Kr. De "oenotriske" eller "pelasgiske" folkestammer, som beboede baglandet i Crotone, levede af jord- og kvægbrug i små spredte grupper.

De første tydelige spor går tilbage til den byzantinske tid og skyldes munke fra Basiliano-ordenen. Ved slutningen af det 4. århundrede begyndte disse munke, som fra det østlige Hellas havde søgt tilflugt i Calabria, at forbedre metoderne til olivendyrkning. Spor af deres virke kan vi finde i gamle olivenpresser fra det 6.-10. årh. e.Kr., og endnu i dag står der århundredgamle oliventræer tæt ved deres bosættelser, f.eks.: Macchia di Alessio og Ratto, i kommunen Savelli, i antikkens Acherentia, Mennola, i kommunen Pallagorio.

I begyndelsen af det 19. årh. skrev Francesco Benincasa, en adelsmand fra Cerentia, i et brev om den stedlige plantevækst til intendanten for Cosenza og til Landbrugsselskabet for Kongeriget Begge Sicilier, at oliventræet fortjente den største opmærksomhed, fordi det både var let at dyrke og ydede godt.

I de forløbne 50 år er olivendyrkningen vokset betydeligt og har nu fået mærkbar betydning for områdets økonomi, da det herved er muligt at udnytte jord, der kun er dårligt egnet til andre afgrødeplanter.

Produktion, forarbejdning og aftapning finder sted inden for det afgrænsede område. At også aftapningen finder sted inden for dette område, skyldes at det for at bevare Alto Crotonese-oliens særlige egenskaber og kvalitet er nødvendigt, at den kontrol, der foretages af tredjeinstansen, overvåges af de pågældende producenter. For disse er den beskyttede oprindelsesbetegnelse af afgørende betydning og giver dem - helt i overensstemmelse med forordningens målsætninger - mulighed for at supplere deres indtægter. Endvidere finder aftapningen traditionelt sted i det pågældende geografiske område.

For at sikre, at produktet kan spores, skal jordbrugere og presse- og aftapningsvirksomheder, som agter at markedsføre ekstra jomfruolie med denne betegnelse, lade deres olivenlunde og forarbejdnings- og aftapningsanlæg opføre i særlige registre, der føres og holdes ajour af kontrolinstansen.

4.5. Fremstillingsmetode: Ekstra jomfruolie "Alto Crotonese" fremstilles af olivensorten "Carolea", som skal tegne sig for mindst 70 % af træerne i olivenlundene. De andre sorter i olivenlundene, som, i en mængde på højst 30 %, hver for sig eller sammen kan medtages i produktionen af olivenolie under betegnelsen "Alto Crotonese" er følgende: Pennulara, Borgese, Leccino, Tonda di Strongoli og Rossanese.

Ud over de traditionelle dyrkningsformer, er det for nye beplantninger tilladt at benytte andre dyrkningsformer med en tæthed på op til 400 planter pr. hektar.

Olivenhøsten, som foregår manuelt eller med mekaniske hjælpemidler direkte fra træet, skal være afsluttet inden den 31. december hvert år. Olivenfrugterne må ikke vise tegn på insektangreb.

Som følge af områdets jordbunds- og højdeforhold er olivenlundene fri for insektangreb. Ukrudt bekæmpes endvidere ved fræsning.

Produktionen af oliven til fremstilling af ekstra jomfruolie må ikke overstige 10000 kg pr. hektar i specialiserede beplantninger, mens den gennemsnitlige produktion i blandede beplantninger ikke må overstige 65 kg oliven pr. træ.

Olieudbyttet må ikke overstige 20 %.

Olivenfrugterne skal transporteres på en sådan måde, at de bevares uskadte. De høstede oliven skal indtil presningen opbevares og transporteres i ventilerede beholdere af hårdt materiale.

Olivenfrugterne skal vaskes i vand af omgivende temperatur i anlæg med kontinuert kredsløb, og under presningen må oliepastaen ikke overstige 25 °C. Enhver anden behandling er forbudt. Olivenfrugterne skal presses senest to dage efter høsten.

4.6. Tilknytning: Det afgrænsede område, der strækker sig ved foden af bjergkæden Sila Grande, er homogent, hvad de økologiske og pedologiske forhold og plantesorter angår.

Hvad højdeforholdene angår, er hele området dækket af højdedrag med meget varierende hældning, som bliver stejlere i den nordlige del af området.

80 % af området ligger over 400 meter over havet.

Klimaet er typisk Middelhavsklima med regn i navnlig efterårs- og vintermånederne.

Disse jordbunds- og klimaforhold giver, sammen med sortens særlige karakteristika, ekstra jomfruolien "Alto Crotonese" de særlige ovenfor beskrevne kendetegn.

Sproglige studier af områdets stednavne, af G. Alessio og N. Misiti - E. Straface - J. Trumper, har vist, at en række stednavne har tilknytning til forekomsten af primitive sorter i området, såsom "Serra Dera" - en vildtvoksende olivenplante.

I dette område, hvor de gamle landsbyer Cerenzia og Verzino opstod, kunne der dyrkes diverse afgrøder, bl.a. oliven. Denne rigdom fik i det 16. årh. Barzio til at skrive, at "disse oliven, der er store som mandler, tykke og kødfulde, og tilberedt i krukker, er en dejlig spise".

De mindre betydende sorter (Pennulara, Tonda di Strongoli og Rossanese), som medgår til produktionen af BOB, er typiske og eksklusive for produktionsområdet og har navne efter geografiske lokaliteter i området, mens hovedsorten "Carolea" er typisk og eksklusiv for regionen Calabria.

Festen "Cullurello", som man har fejret fra tidernes morgen, vidner om den historiske tilknytning til området. Herom skriver litteraten P. Maone i anden halvdel af det 19. årh.: "Ved solnedgang steges 'cullurello' i en herligt velsmagende olivenolie i kæmpestore gryder, en sjælden lækkerbisken". "Cullurello" er en speciel kagekrans lavet af frisk dej, der koges i ny olivenolie og spises varm ledsaget af krydrede oliven. Når "cullurello" kommer på bordet, er det endnu i dag tegn på, at olivenhøsten er begyndt.

Olivendyrkning er områdets vigtigste produktionssektor og spiller en fremherskende rolle for økonomien, svarende til 30 % af områdets bruttoprodukt.

4.7. Kontrolinstans Navn: 3 A - Parco tecnologico agroalimentare dell'Umbria - Soc. Cons. arl

Adresse: Fraz. Pantella, I-06050 Todi (PG).

4.8. Mærkning: Ekstra jomfruolien skal markedsføres i beholdere eller flasker på højst 5 liter. Etiketten skal - ud over de angivelser, mærkningslovgivningen kræver - med tydelig og uudslettelig skrift bære den beskyttede oprindelsesbetegnelse "Alto Crotonese".

Endvidere skal etiketten være forsynet med det grafiske symbol, der udelukkende og altid skal benyttes i forbindelse med den beskyttede oprindelsesbetegnelse.

Det grafiske symbol består af en ellipse, der i forgrunden viser bispesædet i det gamle Acherentia liggende på et bakkedrag, med himlen som baggrund. Farverne er: bispesædet - brun 464 C, bakkedraget - grøn pantone 340 C, himlen - blå pantone 2985 C, som det fremgår af bilaget.

4.9. Krav i nationale bestemmelser: -

EF-nr.: G/IT/00200/2001.06.14.

Dato for modtagelse af den fuldstændige ansøgning: 8. juli 2002.